**Előterjesztés Körmend Város Önkormányzatának Képviselő-testülete**

**2016. január 28-i ülésére**

Tárgy: Szennyvízközmű hozzájárulás megállapítása Rábán aluli településrészt és Vasaljai utcát illetően

Tisztelt Képviselő-testület!

A Körmend, Rábán aluli településrész szennyvízcsatornázása 2015. év végén megvalósult, mivel a Kormány a projektet a támogatott projektek közé sorolta. A vízi közmű létesítmények műszaki átadása 2015. december közepén lezajlott. A szolgáltató VASIVÍZ Zrt. üzemeltetésre átvette az újonnan kiépített hálózatot, a rákötések így megkezdődhetnek.

A közmű kiépítésére tekintettel arról kell most döntenie a Képviselő-testületnek, hogy milyen összegben állapítja meg a közművesítési hozzájárulás összegét.

Ahogy a nádaljai, berki városrészeket illetően is jeleztük, itt is fel kell hívnunk a figyelmet arra, hogy ez a beruházás sem hasonlítható össze az évekkel ezelőtt történt korábbi beruházásokkal. A korábbi beruházásokhoz az Önkormányzat nem kapott olyan magas pályázati támogatást, mint amit most megítéltek Nádalja, Berki és a Rábán aluli városrész esetében a számára.

Amennyiben a szóban lévő városrész csatornázásához nem érkezett volna pályázati központi támogatás, abban az esetben egyrészt a projektet csak szakaszolva tudta volna az Önkormányzat megvalósítani több év alatt, másrészt pedig támogatás hiányában hatalmas lett volna - bekötésenként több mint 1.850.000 Ft. – a kivetendő közművesítési hozzájárulás alapja.

A kormányzati támogatás azonban lehetővé tette az egy beruházásban való megvalósítást 2015. év végére, és lehetővé tette a lakossági terhek mérséklését is. Az Önkormányzat által áthárítható –máshonnét meg nem térült – beruházási költség összesen 13.820.982 Ft. A bekötési lehetőségek számát figyelembe véve nettó 143.000 Ft. hozzájárulás vethető ki egy ingatlanra. Előterjesztőként nettó 100.000 Ft. összeg kivetésére teszek javaslatot.

A megfizetés módja tekintetében az alábbiakat javaslom:

1. Egyösszegű befizetés esetén a befizetésre kötelezett a közművesítési hozzájárulás bruttó összegéből 10% kedvezményben részesül,
2. Amennyiben a befizetésre kötelezett részletfizetést kér, úgy a részlet az alábbiak szerint fizetendő meg:
3. az első részlet összege a közművesítési hozzájárulás bruttó összegének 30%-a, azaz 38.100 Ft.
4. A fennmaradó 88.900 Ft. összeget a befizetésre kötelezett a közművesítési hozzájárulás kivetésétől számított egy éven belül, 4 egyenlő részletben (22.225 Ft.) köteles megfizetni. Amennyiben valamely részlet megfizetésével a befizetésre kötelezett 15 napot meghaladó késedelembe esik, a kivetett hozzájárulás egyösszegben válik esedékessé.

Kérem a Tisztelt Képviselő-testületet, hogy az előterjesztésben foglaltakat tárgyalja meg.

**HATÁROZATI JAVASLAT**

Körmend Város Önkormányzata a 2015 évben a Rábán aluli városrészen létesített szennyvízhálózat beruházási költségeinek egy részét áthárítja a közműkiépítéssel érintett ingatlanok tulajdonosaira.

A bekötésenkénti hozzájárulás összegét a Képviselő-testület 100.000 Ft+ÁFA összegben határozza meg. A közművesítési hozzájárulás kivetésével az alábbi utcákban található ingatlanok érintettek: Körmend, Hegyaljai u., Híd utca, Kertész utca, Szénatelep u., Vasaljai u.

A közművesítési hozzájárulás megfizetésének módját a Képviselő-testület az alábbiak szerint állapítja meg:

1. Egyösszegű befizetés esetén a befizetésre kötelezett a közművesítési hozzájárulás bruttó összegéből 10% kedvezményben részesül. Egyösszegű befizetés esetén a befizetés határideje: a közművesítési hozzájárulás kivetéséről szóló jegyzői határozat jogerőre emelkedésének napjától számított 30. nap.
2. Amennyiben a befizetésre kötelezett részletfizetést kér, úgy a részlet az alábbiak szerint fizetendő meg:
3. az első részlet összege a közművesítési hozzájárulás bruttó összegének 30%-a, azaz 38.100 Ft. Az első részlet befizetési határideje: a közművesítési hozzájárulás kivetéséről szóló jegyzői határozat jogerőre emelkedésének napjától számított 30. nap.
4. A fennmaradó 88.900 Ft. összeget a befizetésre kötelezett a közművesítési hozzájárulás kivetésétől számított egy éven belül, a befizetésre kötelezett választása szerint havonta egyenlő részletekben (7408 Ft.) vagy negyedévente egyenlő részletekben (22.225 Ft.) köteles megfizetni. Amennyiben valamely részlet megfizetésével a befizetésre kötelezett 15 napot meghaladó késedelembe esik, a kivetett hozzájárulás egyösszegben válik esedékessé.

A közművesítési hozzájárulást a közmű kiépítésével érintett ingatlanok tulajdonosai viselik tulajdoni hányadaik arányában.

Körmend város Önkormányzata Képviselő-testülete felhatalmazza a Polgármestert arra, hogy a jelen határozatában megállapított közművesítési hozzájárulás részletekben történő megfizetése esetén további részletfizetési kedvezményről döntsön méltányossági jogkörben eljárva.

Határidő: a közművesítési hozzájárulás kivetésére: 2016. március 15.

Felelős: jegyző

***Bebes István***

***polgármester***